Julie Skovsby (S), 2009-10-29:
Lovforslaget, som vi lige nu har til første behandling i Folketinget, vil medføre kolossale forandringer i dansk landbrug.
Regeringen og Dansk Folkeparti vil med dette lovforslag samt de andre lovforslag, som udspringer af aftalen om »Grøn Vækst«, igangsætte massive strukturændringer af dansk landbrug, som vi kender det.
Det handler om balancen mellem husdyrhold og landbrugsjord, landmandens bopælspligt, reglerne om fortrinsstilling m.m.
For at forstå landbrugslovens intentioner om beskyttelse af selveje og ønsket om at modvirke koncentrationen af ejendomsretten til landbrugsjorden skal vi tilbage til Danmarks tilslutning til EF i 1972.
Dengang frygtede man, og med rette, at hollandske og tyske storbønder ville opkøbe dansk landbrugsjord.
Nu vil regeringen og Dansk Folkeparti fjerne en række barrierer i landbrugsloven for netop at få fremmedkapital ind i landbruget og det endda helt uden at have undersøgt lovændringernes konsekvenser forinden.
Derfor foreslår vi Socialdemokrater, at man trækker i håndbremsen og nedsætter en hurtigtarbejdende kommission – en hurtigtarbejdende kommission, som vil vurdere konsekvenserne af en så drastisk ændring af landbrugsloven.
Folketinget har altid været meget grundigt, når der skulle ske ændringer af landbrugsloven.
Vi har foretaget analyser og debatteret, men ikke denne gang.
Denne gang har vi som Folketing ingen dokumentation fået.
Ligesom Danmarks Naturfredningsforening i deres høringssvar efterspørger en nærmere vurdering af lovforslagets miljømæssige konsekvenser, mener vi Socialdemokrater, det er helt afgørende, at vi fra regeringens side får dokumentation for, hvad disse store strukturændringer betyder for miljøet.
Vi kræver svar på spørgsmålet om, hvad ophævelsen af kravet om en balance mellem husdyrhold på den ene side og landbrugsjord på den anden side kommer til at betyde.
Vil det ikke betyde enorme svinefabrikker og intensivt landbrug?
Og såfremt man ønsker de jordløse landbrug, hvorfor så ikke gå hele vejen og oprette agroindustrielle zoner i lighed med industriområder?
Ligeledes ønsker vi regeringens vurdering af lovforslagets konsekvenser for livet på landet.
Vil landmændene fremover være en del af det lokale samfund, og hvor stor en del af den danske landbrugsjord vil eksempelvis om 10-20 år være ejet af udlændinge?
Dansk landbrug er i dag det mest forgældede i Europa, hvilket rejser spørgsmålet: Hvad vil der ske med jordpriserne?
Kan man ikke med al rimelighed forvente, at jordpriserne vil falde?
Og det i en tid med finanskrise.
Er regeringen sikker på, at den ikke er ved at hive tæppet væk under landmændene og gøre dem insolvente over night, hvis jordprisen falder og gælden dermed overstiger lånoptagelsen på bedriften?
Vi Socialdemokrater vil have mere økologisk landbrug i Danmark.
Bl.a. derfor er det nødvendigt at få det fulde overblik over, hvad ophævelsen af fortrinsstillingen egentlig betyder, og her mangler vi også klare svar fra regeringen.
Dansk landbrug står over for store udfordringer i de kommende år, og spørgsmålet er, hvordan dansk landbrug skal overleve i den internationale konkurrence med lande som Brasilien, Ukraine og Polen.
Laver vi sammenligningen med vækstindustrien, ved vi Socialdemokrater udmærket godt, at det aldrig har kunnet betale sig – Lindøværftet på Fyn er et eksempel på det – at konkurrere på arbejdsløn eller på et ringe arbejdsmiljø.
På samme måde tror jeg heller ikke på, at dansk landbrug kan overleve ved at konkurrere på ringe dyrevelfærd eller på miljøets bekostning.
Skal dansk landbrug overleve, skal vi sende det i en helt anden retning end den, som regeringen og Dansk Folkeparti lægger op til i »Grøn Vækst«.
Vi skal skabe et økonomisk bæredygtigt landbrug, som er leveringsdygtigt i innovative løsninger, når det gælder både dyrevelfærd, natur og miljø, og ikke et landbrug, som konkurrerer på laveste fællesnævner.
Vi mener, det er dybt uansvarligt at igangsætte så store strukturændringer af dansk landbrug uden at kende konsekvenserne heraf.
Derfor kan vi Socialdemokrater ikke støtte lovforslaget.